2 Go ka direga gore go tshaba ga Baiseraele mo nakong eno go ne go amana le sengwe se se neng se ile sa direga pelenyana. Nako ele ya fa ba ne ba tlola molao wa ga Jehofa ka boomo mme ba itirela namane ya gouta, Jehofa o ne a ba otlhaya. (Ekesodo 32:4, 35) A ba ile ba ithuta sengwe mo kotlhaong eno ya ga Jehofa le go e anaanela? Nnyaa, ba le bantsi ba ne ba se ka ba ithuta sepe. Fa Moshe a ne a le gaufi le go swa, o ne a bua ka tiragalo eno ya go itirela ga bone namane ya gouta mmogo le ditiragalo tse dingwe tsa go tlhoka kutlo tsa Baiseraele. O ne a ba raya a re: “Lo ne lwa itshwara ka go tsuologela taelo ya ga Jehofa Modimo wa lona, lo ne lwa se ka lwa supa tumelo mo go ene le fa e le go reetsa lentswe la gagwe. Lo itshupile lo na le boitshwaro jwa botsuolodi mo go Jehofa go simolola ka letsatsi le ke lo itsileng ka lone.”—Duteronome 9:15-24.